《述怀五十三首 其四十》
明代·周是修

孤凤日空谷，群龙已满朝。济济论大道，何君不舜尧。

九衢凌禁籞，万井寂春宵。旗旌隐阊阖，钟鼓转招摇。

鸡鸣长乐曙，珂佩响云霄。披诚谒明主，天鉴亦非遥。

愿言光圣化，亘古听箾韶。

作者简介：（1354—1402）明江西泰和人，名德，以字行。少孤力学，洪武末举明经，为霍丘县学训导，建文间为衡王府纪善，留京师，预翰林纂修。好荐士，屡陈国家大计。燕兵入京城，自经于应天府学尊经阁。尝辑古今忠节事为《观感录》。